Hotuba kuhusu tabia mbaya
Language: Swahili | Genre: Creative_writing

HOTUBA KUHUSU TABIA NJEMA. 
"Kwa mwalimu mkuu, naibu ya mwalimu mkuu, walimu wenzangu, wavyele na wanafunzi wapendwa hamjambo? Kwa wale ambao hawanifahamu mimi ni mwalimu Ken Walibora ambaye alikuwa mwanafunzi katika shule hii miaka kadhaa iliyopita. Kwanza tunamshukuru Mwenyezi Mungu kwa kutupa uhai ili tuweze kufika hapa. Leo hii nina furaha furifuri kusimama mbele yenu ile kuzungumza kuhusu tabia njema. 
Kwanza, wanafunzi mfahamu kwamba tabia ni muhimu kwa mwanadamu. Kokote utakakokwenda, tabia yako huwa pamoja nawe.Ndipo hasa wahenga na wahenguzi hawakukosa waliponena kuwa tabia ni kioo cha mwili. Tabia njema kwa mwanadamu huwa kama mwangaza unaomtoa kwenye giza la dhiki. Ukiwa na tabia mbaya huwezi kufaulu katika maisha ya kisasa kwa kuwa hakuna atakayeweza kukusaidia ukiwa kwa shida. 
Tabia njema huanza kwa walimu na wazazi, kwa hivyo ningependa kuwakumbusha muwe funzo kwa wanafunzi hawa kwa kuwatendea mema kwa kuwa mwana hutazama kisogo cha ninaye. Mjue kwamba wanafunzi hawa ndio walimu, madaktari na hata mawaziri wa kesho. Tukiwa na hulka murua itakuwa funzo kwao kuwa na tabia nzuri. 
Wanafunzi wapendwa, mjue kwamba huwezi kupita mitihani kama una tabia mbaya. Je, mmewahi kumwona mwanafunzi yeyote mwenye tabia mbaya akipita mitihani yake? Pia, heshima ni hali ya tabia njema. Mimi nilipokuwa rika kama lenu, niliheshimu wazazi  wangu na tabia yangu nzuri ndiyo imenifanya niwe mtu wa maana. Kadhalika, ieleweke ya kwamba tabia ni ngozi ya mwili. 

Hivi ni kusema kuwa, usipojihadhari na kujizuia kutenda mabaya, tabia mbovu itakuganda kama gundi. Jaribu iwezekanavyo ujikinge na yafuatayo. Kwanza, haifai mtu kuwa mkaidi kama punda. Hata kama u mjuzi au mrembo, vile vile uwe na umbo jamali, haifai kuringa kama tausi. Hiyo ni tabia ya kiburi ambayo haimfai mwanadamu mwemye mwenendo mwema. 
Isitoshe, hatufai kujiingiza katikati ya mambo ya watu. Mjihusishe na shughuli zenu tu, mjiepushe na mambo ya wengine maana hayakuhusu ndwewe wala sikio! Nyakati zimekuwa  mbaya kwa hivyo ni afadhali kujihadhari. Ni vizuri pia wanafunzi wawe na marafiki haba wenye sifa murua kuliko kuwa na wengi wabaya. Rafiki mbaya hata kama mnajuana vilivyo heri ubaidike naye kama ardhi na mbingu. 
Ninapohitimisha nataka kuwaambia kwamba muwe wanafunzi wenye hulka murua ili muweze kuwa watu wa maana katika siku za usoni. Ninawashukuru sana walimu, wazazi na wanafunzi kwa kutia masikio yenu ndi ili kusikiliza hotuba yangu. Mnaporudi makwenu mfunze jamaa na marafiki kuhusu tabia nzuri. Mungu awe nanyi na muwe na siku njema.Asanteni."